Navneforbuddet er hævet: Her er de tiltalte i Atea-sagen

Virksomheder Eksklusivt for kunder

Opdateret 13.52 med kommentarer fra tiltaltes advokater - Østre Landsret har netop besluttet at hæve navneforbuddet mod de tiltalte i Atea-sagen, som er blandt de største sager om bestikkelse i Danmarkshistorien.



Siden sagen brød ud i 2015, har medierne været forhindret i at offentliggøre identiteten på de sigtede og siden tiltalte, men tirsdag besluttede Retten i Glostrup, at sløret kunne løftes. Det har landsretten nu stadfæstet.



De tiltalte i sagen er:



Claus Hougesen



Tidligere adm. direktør i Atea. Senere stifter og adm. direktør hos konkurrenten 3a-it, som har måttet opgive at drive forretning på grund af sagen.



Tiltalt for deltagelse i en meget omtalt tur til Dubai i 2014, hvor en stor del af den samlede regning på 400.000 kr. blev betalt af Region Sjælland.



Desuden tiltalt for en Dubai-tur i 2012.



Tiltalt for aktiv bestikkelse og underslæb af særlig grov beskaffenhed.



Carsten Ritzau



Tidligere salgsdirektør i Atea og senere medstifter af 3a-it.



Bl.a. tiltalt for turen til Dubai i 2014 og en tur på Søllerød Kro i 2011.



Tiltalt for aktiv bestikkelse og underslæb af særlig grov beskaffenhed.



Peter Trans



Tidligere koncerndirektør i Atea og senere medstifter af 3a-it.



Bl.a. tiltalt for to ture til Dubai i 2014 og 2012. Desuden tiltalt for en tur på Geranium.



Tiltalt for aktiv bestikkelse og underslæb af særlig grov beskaffenhed.



Per Juul Andersen



Tidligere salgschef i Atea. Siden stoppet hos Atea.



Bl.a. tiltalt for ture på Søllerød Kro, Geranium, Era Ora, AOC og Den Røde Cottage samt ture til Las Vegas og Florida.



Tiltalt for aktiv bestikkelse og underslæb af særlig grov beskaffenhed.



Rene Clausen



Tidligere it-driftschef i Region Sjælland. Bortvist fra sit job hos Region Sjælland.



Bl.a. tiltalt for turene til Dubai i 2014 og 2012. Desuden tiltalt for ture på Søllerød Kro, Era Ora, Mash, Nyhavnscafeen, AOC og Geranium samt ture til Las Vegas og Florida.



Desuden tiltalt for at lade Region Sjælland indkøbe en Alienware PC, en touch screen, en skærm, en laserjet printer og en docking station, tre keyboards og tre mus hos Atea til sit eget private brug eller med henblik på videresalg.



Tiltalt for passiv bestikkelse og underslæb af særlig grov beskaffenhed.



Michael Steen Hansen



Tidligere it-direktør i Region Sjælland og senere hos Rigspolitiet. Bortvist fra sit job hos Rigspolitiet.



Bl.a. tiltalt for turen til Dubai i 2014 og en tur til Las Vegas i 2009.



Desuden tiltalt for at have taget imod et Samsung 55' til en værdi af 23.000 kr. fra Atea, som han blot betalte 12.788 kr. for.



Tiltalt for passiv bestikkelse og undersæb af særlig grov beskaffenhed.



Michael Mølkær Jensen



Tidligere it-udviklingschef og konstitueret it-direktør hos Region Sjælland og senere it-chef hos Rigspolitiet. Fyret fra sit job hos Rigspolitiet.



Bl.a. tiltalt for turen til Dubai i 2012 og ture på Søllerød Kro, Era Ora og Den Røde Cottage.



Tiltalt for passiv bestikkelse og underslæb af særlig grov beskaffenhed.



Desuden er Atea som selskab tiltalt i sagen.



De syv personer og Atea er tiltalt for sammenlagt 38 forhold af bestikkelse og underslæb. De nægter sig alle skyldige.



"Hensynet til gabestokken vejer tungest"



Børsen har været i kontakt med Arvid Andersen, advokat for Per Juul Andersen.



"Landsretten og byretten har foretaget en afvejning af de forskellige modstående hensyn, der ligger bag reglerne om navneforbud og har fundet, at hensynet til gabestokken vejer tungest. Den afgørelse respekterer vi, men det ændrer ikke på, at jeg grundlæggende er uenig i afvejningen," skriver advokaten.



Michael Steen Hansens advokat, Mikael Skjødt, er skuffet over ophævelsen af navneforbuddet.



"Det siger sig selv, at en ophævelse øger belastningen for min klient. Både han og jeg er skuffede og overraskede over rettens beslutning," siger han.

